У мерапрыемстве, прысвечаным апошняму званку, што адбылося ў гімназіі № 1 г. Валожына, прыняў удзел старшыня райвыканкама Мікалай Анатольевіч Астрэйка. Кіраўнік раённай вертыкалі ўлады сардэчна вітаў навучэнцаў і іх бацькоў, а таксама педагагічны калектыў установы. Прагучаў яго шчыры наказ юнакам і дзяўчатам, якія ў гэты дзень назаўсёды развітваліся са статусам школьнікаў. Мікалай Анатольевіч пажадаў героям свята не разгубіцца ў віры жыццёвых перыпетый, абавязкова знайсці сябе ў прафесіі, праявіць грамадзянскую актыўнасць, рэалізаваць свае здольнасці, уласнымі намаганнямі пабудаваць асабістае шчасце і праз гады пранесці ў сэрцы любоў і ўдзячнасць да роднай зямлі, да бацькоў і настаўнікаў, якія разам са сваімі гадаванцамі прайшлі ўвесь школьны шлях, напоўнены клопатам, трывогай, радасцю і надзеяй.